Salvador stel 'Man in my' vry - Art And Entertainment - Erongo
Thursday, May 28th, 2020 07:06:29
Depressie inspireer liedjie
12 April 2020 | Art and Entertainment
Salvador; Sanger; "Dit is eerste liedjie wat ek heeltemal in Afrikaans gedoen het."
Die Walvisbaaise sanger Salvador. Foto verskaf
Walvisbaai • [email protected]ongo.com.na
Mense vind verskillende maniere om hul innerlike worstellinge te hanteer. Sommige praat daaroor, ander skryf daaroor. Maar sanger Salvador Mouers het besluit hy sing liewer daaroor.
Dié kunstenaar het onlangs sy jongste enkelsnit, "Man in my", vrygestel.
Die liedjie, wat deur die Afrikaanse rymkletser Ike 'Ixa' Adonis geskryf is, handel oor depressie en dra 'n boodskap oor uit die perspektief van iemand wat daaraan ly.
"Man in my" se boodskap word verder oorgedra met 'n moderne ritme wat dit ook 'n lekker luisterliedjie maak.
Ixa sê die liedjie handel oor sy persoonlike ondervinding toe hy homself in die donker kloue van depressie bevind.
"'Man in my' gaan nie net oor wat in my onderbewussyn aangegaan het nie. Dit handel ook oor die stem van die Here binne my. Dit was hoop en my geloof wat my gedra en met my gepraat het. Dit het my herinner en aangespoor om nie moed op te gee nie," sê hy.
Ixa het "Man in my" in September 2019 geskryf toe hy die erns van depressie besef ná sy persoonlike ondervinding daarmee.
"Toe ek tot die besef kom dat ek deur depressie gegaan het, het dit my baie gehelp om te besin oor hoe dit my laat voel het toe ek op my swakste was," sê hy.
Salvador, wat by die 2018 Namibiese musiektoekennings as beste R&B en beste nuweling benoem is, het gesê die liedjie verskil van alle ander liedjies wat hy nóg vrygestel het.
"Eerstens is dit deur 'n ander musikant geskryf. Dit is ook die eerste liedjie wat ek solo en in Afrikaans opgevoer het. Ek het al voorheen Afrikaanse liedjies soos "Silwer Randjie" en "Soewalakasa" as medewerkings met Ixa gedoen."
Dié twee asook Jeffrey "DiChef" Jobb, was voorheen deel van die groep Brazse Fani Mic (BFM). Hulle het verskeie liedjies in Engels as Afrikaans vrygestel.
Volgens Salvador verskil "Man in my" ook van sy vorige liedjies in die opsig dat dit 'n boodskap bevat vir mans wat in 'n innerlike stryd gewikkeld is en verhoudingsprobleme ondervind.
Dit spreek ook tot mans oor die manier waarop hulle grootgemaak is en grootword.
"Die boodskap is dat jy nie alleen is nie. 'n Vrou het onlangs met Ixa gekoggel en gesê dat sy ook met die boodskap in die liedjie kan assosieer. Dit is wat hierdie liedjie so kragtig maak," het hy gesê.
Salvador is die afgelope paar jaar 'n onafhanklike kunstenaar en hy meen daar is verskeie voordele daaraan verbonde.
"Jy pluk die vrugte van jou arbeid ten volle. Jy is in beheer van jou loopbaan en besluit self oor die produk wat jy as kunstenaar aan die wêreld bekendstel. Jou klank is jou eie. Daar is nie enige inmenging van 'n tweede of derde party nie."
Hy beoog om deur die loop van die jaar meer enkelsnitte vry te stel.
"Ek wil soveel moontlik van my eie, oorspronklike musiek vrystel en 'n bestendige inkomste daaruit verdien. Ek was 'n rukkie uit die musiektoneel, wat my tyd gegee het om na te dink oor wat werklik belangrik is. Die ervarings en lesse wat ek geleer het, sal beslis in my toekomstige musiek weerspieël word," sê hy.
Voor hulle "Man in my" vrygestel het, het Ixa en Salvador ook saamgewerk aan 'n tweede enkelsnit met die titel "Sout & Suiker". Dié liedjie bevat ook Afrikaanse lirieke en handel oor verhoudings en die gevare van dwelmmisbruik.
"Afrikaans moes nog altyd tweede viool speel. Ek dink dis tyd dat dit verander," sê hy.
"Man in my" is op die aanlyn musiekplatform Reverbnation beskikbaar onder Salvador se rekening, Music and Salvador.